Krajčí, Marek, minister zdravotníctva SR (2020-06-05):
Ďakujem veľmi pekne, pán predsedajúci. Vážené panie poslankyne, vážení páni poslanci, návrh zákona sa predkladá ako iniciatívny materiál, ktorého cieľom je prijať nevyhnutné úpravy v súvislosti s vývojom pandemickej situácie z dôvodu ochorenia COVID-19 na území Slovenskej republiky a riešenie problémov, ktoré vychádzajú z aplikačnej praxe s uplatňovaním už prijatých opatrení. Návrh zákona v súvislosti so zlepšením situácie v oblasti dostupnosti ochranných prostriedkov čiastočne uvoľňuje zákaz ich predaja, a teda po nadobudnutí platnosti tohto zákona sa budú môcť predávať a obchodovať filtračné tvárové polmasky FFP2 bez výdychového ventilu. Dôvod, prečo sa toto opatrenie deje, ako viete, zákazom predaja respirátorov, ktorý sme tu na pôde Národnej rady schválili, došlo po prvé k výraznému poklesu ich ceny, čo bolo veľmi výhodné pre zdravotnícke zariadenia, políciu a, skrátka, oddelenia kritickej infraštruktúry tohto štátu, ktoré si mohli nakúpiť tieto respirátory za výhodnejšiu cenu. Po druhé dôvod bol ten, že ich bolo v tom období pri nástupe pandémie kritický nedostatok a týmto opatrením sme vlastne zabezpečili, že pre tých, ktorí ich nevyhnutne potrebovali, sme vlastne zvýšili ich dostupnosť. V súčasnosti je už najmä týchto FFP2 respirátorov dostatok na trhu v Slovenskej republike, majú ich naskladnené aj mnohí podnikatelia, ktorí uvádzajú, že majú už s problémom ich odpredať práve zdravotníckym zariadeniam a inštitúciám, pre ktoré ich mali odpredávať, a aj Štátne hmotné rezervy v súčasnosti ich už nenakupujú, a preto je správne uvoľniť tento predaj tak, aby sa v podstate k týmto respirátorom mohla dostať aj široká verejnosť, ktorá ich bude chcieť používať. Dovoľte, aby som trošku vysvetlil, čo to je v podstate takýto respirátor FFP2 bez výdychového filtra. Sú to v podstate také tie tvárové polmasky, ktoré nie sú rúška, ale oveľa lepšie zapadnú na tvár, oveľa tesnejšie a, samozrejme, sa cez ne aj náročnejšie, ťažšie dýcha. Práve kvôli tomu, že ony zabezpečujú filtráciu veľmi vysokú, veľmi kvalitnú. V podstate rozdiel medzi FFP2 a FFP3 je niekedy úplne minimálny, niekedy 1-2 % cez, samozrejme, vysoko cez 90 %. Tým, že nemajú tieto tvárové polmasky výdychové filtre, tak tým pádom sa nemusíme báť, že tí občania, ktorí ich budú používať, by mohli v prípade, že by boli bezpríznakovými nosičmi vírusu SARS-CoV-2, ochorenie COVID-19, že by mohli nakaziť svoje okolie, práve naopak, tým, že budú používať tieto tvárové polmasky, ktoré sú oveľa lepšie utesnené, tak viac-menej chránia svoje okolie. Práve preto tieto tvárové polmasky je správne možno používať najmä v, alebo odporúčame ich používať najmä pri tých, ktorí transportujú ľudí, ktorí prídu na naše hranice, teda repatriovaných ľudí, ktorí idú do karantén. Takáto tvárová polmaska FFP2, teda respirátor, dokáže toho vodiča oveľa efektívnejšie ochrániť v prípade, že tých repatriovaných ľudí, občanov Slovenskej republiky, ktorí idú do väčšinou, teda už v súčasnosti, do domácej karantény a ich transport, to je do domácej karantény, tak ho môže ochrániť. Takže aj toto je jeden z dôvodov, pre ktorý je dobré tieto respirátory uvoľniť. Treba, samozrejme, povedať, že sa oveľa náročnejšie cez ne dýcha, je to oveľa nepohodlnejšie, a teda ja aj ako minister zdravotníctva neodporúčam tieto respirátory používať komukoľvek a najmä ľuďom, ktorí by mohli mať aj nejaké respiračné insuficiencie alebo ťažšie sa im dýcha, pretože naozaj cez tie respirátory sa dýcha relatívne náročne. Takže to je jeden, jeden z bodov, ktorý máme. Ďalej zrušuje sa dočasné pozastavenie ďalšieho vzdelávania zdravotníckych pracovníkov. My sme v súvislosti s pandémiou COVID-19 pozastavili toto vzdelávanie, čo je nakoniec úplne logické, pretože zdravotní pracovníci sa pripravovali na nástup pandémie. Mnohí z nich aj v podstate boli ako záložné tímy v domácom prostredí, teda brali normálny plat, ale viac-menej čakali, kedy táto, kedy by sa naozaj tá pandemická situácia zhoršila, a teda sústavné vzdelávanie muselo byť na určitý čas prerušené. Teraz už ten dôvod nepretrváva, tak ako sme to zákonom pozastavili, tak teraz to vlastne zákonom uvoľňujeme. Takže to je ďalší dôležitý bod, pre ktorý je aj teda opodstatnené skrátené legislatívne konanie, ktoré ste schválili, ale zároveň je dôležité teda, aby to začalo čo najskôr aj platiť. Ďalšia záležitosť je, že sa nám precizujú určité ustanovenia súvisiace s epidemiologickými ambulanciami. To sú v podstate technicko-legislatívne úpravy, ktoré prax nám ukázala, že je potrebné dodať. No a posledná záležitosť alebo jedna z dôležitých záležitostí, ktorá možno aj trošku vzbudila vášne, je to, že minulý rok, myslím, že to bolo koncom roka, bol prijatý zákon, ktorý, ktorý od 1. 7. ustanovoval zrušenie tzv. fixného doplatku za lieky, ktoré, teda to sú tie drahé lieky, ktoré v prípade, že tento fixný doplatok by bol zrušený, a teda by tieto firmy, ktoré tieto lieky u nás predávajú, tak nemohli kompenzovať cenu lieku pacientom. V praxi by to znamenalo teda to, že lieky, krabičky liekov, ktoré by mali viac ako 50-eurový doplatok, tak by po 1. 7. v podstate pacientov nemilo prekvapili v lekárňach. On by prišiel s tým svojím liekom, na ktorý je nastavený, do lekárne a by mu, by mu mohol vybehnúť doplatok cez 50 euro na ten-ktorý liek. Celá táto legislatívna zmena bola myslená aj dobre s tým, že bol tam aj dostatočný čas, padlo to síce na našu vládu, a chcelo sa vlastne týmto spôsobom donútiť pacientov a ich lekárov, aby pacientov prehodili na lacnejšie lieky v tej-ktorej skupine, avšak vzhľadom na pandemickú situáciu, a teda veľmi dobre vieme, že mnohí špecialisti naozaj ordinovali len okolo 50 % v podstate svojich kapacít a odkladali sa mnohé vyšetrenia, ktoré sú naozaj dôležité, tak nedochádzalo k prestavovaniu týchto pacientov na tie lacnejšie náhrady. A teraz po 1. 7. by opäť bolo potrebné kvázi ich prestavovať na lacnejšie náhrady liekov, avšak vzhľadom na situáciu, že sa uvoľnili opatrenia a množstvo pacientov potrebuje naozaj navštíviť svojich lekárov, najmä špecialistov, za oveľa závažnejších dôvodov, nie kvôli tomu, aby dochádzalo im k zmene liečby, tak si myslíme, že je dôležité toto ustanovenie posunúť, aby začalo platiť až po období skončenia pandémie. Ja zároveň chcem aj na tomto mieste povedať, že ministerstvo zdravotníctva sa bude vážnym spôsobom zaoberať reformou vstupu väčšieho množstva generík na trh Slovenskej republiky, pretože vieme, že generiká sú tie, ktoré v konečnom dôsledku potom znižujú ceny aj tých originálnych liekov, a uvedomujeme si, že v tejto situácii toto riešenie malo práve spôsobiť to, že tí pacienti sa mali stať tými, á, tým nástrojom toho, že mali im stúpnuť tie doplatky, oni sa mali tým pádom viac-menej nútene, pretože tie doplatky budú, samozrejme, veľmi vysoké, uchádzať o tie lieky v tej skupine, ktoré častokrát by ani nemuseli mať nulový doplatok, pretože, pretože aj to generikum môže mať nejaký doplatok, najmä pokiaľ ide o, o lieky drahšie. Takže tam by sa reálne mohlo stať aj to, že ten pacient mohol mať teraz, neviem, doplatok blížiaci sa nule a po tom, ako by začalo platiť toto ustanovenie, tak by sa musel prehodiť na generikum, ktoré by malo aj vyšší doplatok. Takže z tohto dôvodu toto možno opatrenie, ktoré možno aj pani predsedníčka s ním veľmi nesúhlasí. Ja si za tým opatrením stojím, pretože si myslím, že pacient musí byť v strede záujmu a nemôžme robiť reformy, takéto reformy spôsobom tým, že pacient bude tou pákou, ktorá bude spôsobovať, že on si nebude môcť niečo dovoliť zaplatiť, a tým pádom bude tlačiť farmafirmy do zmeny ich správania. Musíme to nastaviť legislatívne oveľa lepšie a ešte obzvlášť za tejto pandemickej situácie, keď naozaj prestavovanie liečby môže byť veľmi komplikované. Takže to je asi toľko, také úvodné slovo k tomuto zákonu. Ďakujem veľmi pekne za jeho podporu, a teda verím, že návrh tohto zákona podporíte. Ďakujem.